text: La seva dona li hauria fet les ferides en defensa pròpia, després d'haver rebut una pallissa
  El turista francès, que va presentar-se a la comissaria de Mossos d'Esquadra de Cambrils amb dues ganivetades, ha quedat detingut per un delicte de violència de gènere. Segons han informat fonts policials, les ferides que presentava les hi havia fet la seva dona en defensa pròpia, després d'haver rebut una pallissa en la seva casa de vacances llogada a Cambrils. Aquesta, també de nacionalitat francesa, hauria explicat als agents que, reiteradament, patia situacions de violència de gènere. Per aquest motiu, els mossos han procedit a la seva detenció aquest dijous al vespre.
  L'home es troba aïllat a l'Hospital Sant Joan de Reus, on s'està recuperant de les ferides rebudes a la cuixa i al pit. Un cop li donin l'alta, un jutge prendrà declaració a l'arrestat sobre els fets. La investigació continua oberta per esclarir els fets.
  Els fets es remunten a la matinada del dimecres, quan el turista es va presentar a la comissaria de Mossos d'Esquadra de Cambrils amb dues ferides d'arma blanca greus, una a la cuixa i una altra al pit. En una primera versió, aquest va explicar que l'havien ferit a l'Ametlla de Mar i havia arribat a Cambrils caminant. Un cop evacuat i estabilitzat a l'Hospital Sant Joan de Reus, l'home va declarar als agents que les ganivetades havien estat obra de la seva dona durant una discussió a la seva casa de vacances llogada a Cambrils, per la qual cosa es va iniciar una investigació.
  Comenta el contingut : Detingut el francès que va aparèixer amb dues ganivetades per un delicte de violència de gènere